《登荐福寺山亭》
宋代·刘敞

时事如不闻，烦襟尚郁怫。高亭一何壮，俾我遗外物。

是时夏景初，竹树雨飘拂。燕雀飞檐楹，喧争互强倔。

世纷类如此，小大何得失。始知绝群动，方外真有佛。

此地可终隐，不惟谢炎郁。逍遥鞭其后，岂恨久蟠屈。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。